شنه‌‌ى شه‌‌ماڵه‌ بازى وه‌‌ڵنگ ته‌‌ڕ
كه‌‌وك خوه‌‌ش كه‌‌لام‌ له‌ قوڵه‌‌ى كه‌‌مه‌‌ر
چڕى ئه‌‌و پيمان وه‌‌ت ‌له‌ كه‌‌له‌‌ى سه‌‌ر:
هه‌‌ڵسن له‌ خه‌‌و ياران كشمات
مزيانى بيه‌‌ن له‌ نوو خوه‌‌رهه‌ڵات
كه‌‌پوو وه‌ ‌نازه‌‌و نه‌‌رمه‌ په‌‌رواز كه‌‌ى
گوڵ خه‌‌نان له‌ شه‌‌وق خوه‌‌ر ده‌‌مى ‌واز كه‌‌ى
هه‌‌ناى گوڵ خه‌‌نى و / وه‌‌ڵنگ ‌له‌ په‌‌ل ‌دار
م چوى بنيشم / كز و كوور ژار
ئيواره‌ وه‌‌خته‌‌ زه‌‌وى لێڵه‌ گرتيه‌
مه‌‌ل و په‌‌له‌‌وه‌‌ر گشت لێزه‌ گرتيه‌
زه‌‌رده‌‌ى خوه‌‌ر بڕياس له‌ روى كه‌‌وره‌‌گان
پاسه‌‌وان شه‌‌و له‌ كه‌‌ل هاته‌‌و بان
كه‌‌وك خوه‌‌ش كه‌‌لام كشمات و بى‌ده‌‌نگ
وڵات پووشايه‌ خه‌ڵات يه‌‌ى ڕه‌‌نگ
شه‌‌مشه‌‌مه‌‌كووره‌‌ك وه‌ باڵ بى ‌په‌‌ڕ
جاى په‌‌روازيه‌ له‌ سايه‌‌ى بى ‌خوه‌‌ر
م ته‌‌نيا نيشم وه‌ مرايه‌‌وه‌
سفيده‌‌ى سه‌‌حه‌‌ر له‌ نوو بايه‌‌وه‌
ليسك خوه‌‌ر بيه‌‌ى له‌ شاخه‌ى داران
كه‌‌و بشاقنى له‌ سه‌‌ر نساران
